**Javni poziv za podršku jedinicama lokalne samouprave**

**u jačanju kapaciteta za unapređenje elektronske uprave**

**Najčešća pitanja i odgovori:**

**Ažurirano: 13. avgusta 2019.**

P33: Da li opština kroz ovaj projekat može da konkuriše za nabavku računara i štampača za referente koji bi obrađivali pristigle zahteve preko Portala eUprava, gde bi osnovna tehnička podrška *bila razvoj novih ili unapređenje postojećih eUsluga, shodno potrebama na lokalnom nivou,*a ona bi se odnosila na pružanje tehničke pomoću pri kreiranju usluga na Portalu eUprava?

O33: Opština može da konuriše za navedenu podršku ali je neophodno da u predlogu projekta navede koju postojeću ili novu eUslugu bi razvijala, kako bi se na najbolji način izvršilo bodovanje predloga projekta.

**Ažurirano: 09. avgusta 2019.**

P32: U Aneksu 6 predviđena je minimalna konfiguracija, kao i preporučena konfiguracija. S obzirom da smo već jedan deo računarske opreme zamenili novom, i da su konfiguracije koje sad koristimo jako dobre jer mogu da podrže i nesmetano rade na svim portalima, kao sto su eUprava, eZUP, eBeba i već ih koristimo bez problema godinu dana ali su po karakteristikama malo manje u odnosu na minimalnu koja se navodi u Aneksu 6. Ono što me zanima je da li mora da se naruči minimalna konfiguracija koja se nalazi u Aneksu 6 ili može da se naruči i druga konfiguracija koja odstupa od minimane, uz obrazlozenje iz kog razloga bi mi tu konfiguraciju. Isto se odnosi i na skenere. I da li bi predlog za naručivanje konfiguracije koja je manja od minimalne iz Aneksa 6 uticala na izbor predloga projekta?

O32: Aneks 6 navodi minimalne konfiguracije koje moraju da se poštuju ukoliko se nabavlja navedena oprema.

P31: Što se tiče učešća JLS od 20%, s obzirom da se tu plaća PDV, da li za to učešće mora biti ista konfiguracija računarske opreme, kao i konfiguracije koje bi se finansiranje od strane vas?

O31: Učešće JLS mora biti u skladu sa tačkom 7.6. Javnog poziva: Prihvatljive aktivnosti i troškovi i Aneksom 6 za navedenu opremu.

P30: Na moje pitanje da li može da se naruči konfiguracija računara bez licenciranog Windowsa 10, naveli ste da treba da se obrazloži takva nabavka, kao i garancija da će računari nesmetano funkconisati. U kom obliku se dostavlja garancija, predpostavljam kao pisana izjava ili kroz obrazloženje u predlogu projekta?

O30: Predlog projekta treba da pruži detaljno obrazloženje/garanciju, koja može biti priložena i u vidu posebne izjave.

P29: Na moje pitanje ko pokriva kursnu razliku, naveli ste da se ona pokriva vašim doprinosom i da se može koristiti srednji kurs USD NBS. Kako se u ugovoru o finansiranju projekta navodi kurs UN, da li je moguće da se budžet projekta formira na osnovu kursa UN a ne na osnovu srednjeg kursa NBS, kako bi se ublažile kursne razlike?

O29: JLS snosi troškove kursnih razlika i može se koristiti bilo kojim kursem koji smatra najpouzdanijim.

P28: Ukoliko je odgovor na vaše prethodno pitanje da ipak treba u trenutku formiranja budžeta da se koristi srednji kurs NBS na dan formiranja budžeta, da li kursna razlika može da uđe u 20% učešća koje snosi JLS ili ne, jer bi to bio dodatni trošak za JLS?

O28: Trošak kursnih razlika nije u skladu sa tačkom 7.6. Javnog poziva: Prihvatljive aktivnosti i troškovi.

P27: U slučaju da se odobre finansijska sredstva i da nakon postupka javne nabavke ostanu finansijska sredstva, da li će biti omogućeno dodatno nabavljanje IT opreme uz vašu saglasnost i uz poštovanje Zakona o javnim nabavkama ili će sredstva morati da se vrate?

O27: Ukoliko su ciljevi projekta ispunjeni, novčana sredstva se vraćaju. Ukoliko nisu, korisnik donacije može podneti zahtev za revizijom budžeta kako bi uspešno ispunio ciljeve projekta ukoliko se za to smatra da je neophodno korišćenje preostalog novca.

P26: Na pitanje što se tiče projektnog tima, znam da troškovi projektnog tima nisu opravdani trošak, ali pitanje se nije odnosilo na toršak projektnog tima, već na to da li ista lica koja su na osnovu Memoranduma koji je potpisan sa vama, određen kao tim za dobro upravljanje u JLS, mogu da budu i u ovom projektnom timu?

O26: Formiranje projektnog tima je odgovornost JLS i ovim javnim pozivom nema ograničenja te vrste.

P25: Javnim pozivom zahteva se minimalno učešće lokalne samouprave u iznosu od 20%, a vi ne finansirate PDV, da li sa tih 20% sa kojim bi učestvovala JLS može da se finansira PDV, s obzirom da svaka računarska oprema obuhvata 20% PDV-a?

O25: U skladu sa tačkom 9.1. Javnog poziva: Obrasci za prijavu i prateća dokumentacija, sve nabavke koje idu preko programa Swiss PRO moraju da budu budžetirane bez PDV-a jer će nakon potpisivanja ugovora biti omogućeno da se računi za navedenu nabavku oslobode PDV-a. Iznos vašeg doprinosa realizaciji projekta, za nabavku u u skladu sa tačkom 7.6. Javnog poziva: Prihvatljive aktivnosti i troškovi, mora da uračuna PDV jer se isti ne oslobađa na osnovu ugovora o finansiranju projekta.

P24: Ako je JLS već dobijala finansijska sredstva od ministarstva za unapređenje eUprave, da li može da se priloži Odluka ministarstva koje je dodelilo finansijska sredstva, s obzirom da su odluke uvek dostupne na sajtu?

O24: Kao dokaz da je JLS već dobijala finansijska sredstva od ministarstva za unapređenje eUprave može da se priloži Odluka ministarstva koje je dodelilo finansijska sredstva.

P23: Da li uz svaki računar mora da se predvidi i licencirani Windows 10?

O23: Kako je predviđeno Aneksom 6, minimalna preporučena konfiguracija za svaki računar koji se nabavlja je licenca Windows 10 64-bit PRO OEM. Tačka 7.6. Javnog poziva: Prihvatljive aktivnosti i troškovi, pod stavkom II. navodi da će biti prihvaćeni samo troškovi nabavke licenciranog operativnog sistema (Windows 10 ili Windows Server 2019). Ukoliko se nabavlja računar bez licenciranog operativnog sistema, mora da se dostavi obrazloženje takve nabavke uz garancije da funkcionalnost sistema nece biti narušena.

P22: Da li je dovoljna jedna ponuda ili cenovnik kao dokaz na osnovu čega je rađen budžet predloga projekta?

O22: Minimum jedna, a poželjno tri ponude/računa je neophodno da bi se dokazao proračun troškova predstavljen u budžetu.

P21: U Javnom pozivu se pominje cifra finansiranja od 7000-9000 eura, dok se u formularu cifre unose u USD. Da li je iznos od 7000-9000 EUR zapravo iznos 8000-10000 USD?

O21: Kako je tačkom 7.4. Javnog poziva: Iznos bespovratnih sredstava definisano, minimalni iznos bespovratnih sredstava za nabavku IT opreme po projektu je 8.000 američkih dolara dok je najveći 10.000 američkih dolara. Potencijalno ugovaranje će se vršiti u USD, a plaćanje korisniku će biti u RSD. Budžet se popunjava u valuti američki dolar.

P20: S obzirom da je napomenuto da se za obračun budžeta koristi srednji kurs USD NBS, a da se prilikom potpisivanja ugovora koristi kurs UN koji se obračunava na mesečnom nivou, kako se pokriva kursna razlika?

O20: Napomenuto je da se za obračun budžeta **može** koristiti srednji kurs USD NBS. Tačka 5.4 Modela Ugovora o donaciji: Iznos i uplate donacije definiše ovo pitanje: Iznos uplate ovih sredstava Donacije ne podleže bilo kom prilagođavanju zbog fluktuacija cena ili valuta ili troškovima koje Primalac bude imao u toku sprovođenja Aktivnosti u okviru ovog Ugovora.

P19: Da li članovi projektnog tima, mogu biti i osobe koje su određene kao tim za dobro upravljenje u okviru Swiss PRO programa?

O19: Troškovi članova projektnog tima ne predstavljaju prihvatljiv trošak. Kapaciteti podnosioca će se ocenjivati u skladu sa tačkom 8. Javnog poziva: Kriterijumi za odabir.

P18: Da li su validne obuke za eZUP koje su držali ovlašćeni administratori eZUP-a ispred JLS svojim kolegama i gde postoje fotografije, kao i upisne liste?

O18: Podnosilac projekta treba da navede i dokaže pohađanje svih relevantnih obuka pa i onih koje su interno organizovane.

**Ažurirano: 06. avgusta 2019.**

P17: Opština ima temu projekta digitalizacija upravljanja dokumentima i smanjenje potrošnje papira. Opštini treba jedno četiri brza skenera sa kojima bi svu dokumentaciju, što podrazumeva arhivu (postojeću) i papirologiju (buduću) smestili na jedan centralni server kojem bi određena lica imala pristup, kako za ubacivanje, tako i za raspolaganje dokumentacijom koja nam se sada nalazi u papirnom obliku. Da li ovakav projekat može da bude finasiran kroz ovaj poziv?

O17: Opština može da konkuriše sa projektom koji podrazumeva digitalizaciju upravljanja dokumentima i budžetom predvidi nabavku opreme u skladu sa tačkom 7.6. Javnog poziva: Prihvatljive aktivnosti i troškovi. Stavka I. navodi primer opreme za digitalizaciju analognih podataka ili druge IT oprema za koju je dostavljeno prihvatljivo obrazloženje a sa napomenom da je Aneks 6 samo vodič/uputstvo koji se popunjava i dopunjuje predlogom za nabavku od strane podnosioca prijave.

Kako je u tački 5. Obim intervencije navedeno, tehnička podrška koja se predviđa predlogom projekta mora da dovede ili do značajnog poboljšanja/operativne funkcionalnosti neke postojeće eUsluge ili do uvođenja nove operativne eUsluge, dostupne i potpuno funkcionalne na relevantnom nacionalnom portalu. U tom smislu, predlog projekta treba jasno da referiše na eUslugu koja bi se uvela ili unapredila.

Tačka 8. Kriterijumi za odabir mogu poslužiti kao direktna smernica za pripremu predloga projekta.

P16: Da li JLS može da konkuriše sa projektom koji obuhvata samo nabavku licenciranih operativnih sistema za računare i licencirane pakete programa (npr. MS Office)?

O16: JLS može da konkuriše sa projektom koji obuhvata samo nabavku licenciranih operativnih sistema za računare (Windows 10 ili Windows Server 2019). Licencirani paketi programa (npr. MS Office) ne predstavljaju dozvoljeni trošak.

P15: Da li JLS može da konkuriše sa projektom koji obuhvata izradu nove računarsko-telefonske mreže u objektu (mreža sa potrebnim rack ormanima i serverima) bez nabavke računara, skenera i štampača (u Aneksu 6 su definisani elementi nabavke sa minimalnim konfiguracijama)?

O15: JLS može da konkuriše sa projektom koji obuhvata izradu nove računarsko-telefonske mreže u objektu ali je neophodno jasno i detaljno objašnjenje zašto je takva nabavka neophodna i kako je relevantna za predlog projekta. Tačka 7.6. Javnog poziva: Prihvatljive aktivnosti i troškovi, pod stavkom I. navodi samo primer takve opreme uz napomenu da je Aneks 6 samo vodič/uputstvo koji se popunjava i dopunjuje predlogom za nabavku od strane JLS.

**Ažurirano: 26. jula 2019.**

P14: Šta je validan dokaz o finansijskom učešću opštine od 20%?

O14: Potpisan i pečatiran predlog budžeta od strane odgovornog lica, u kome se vidi iznos učešća opštine, se smatra validnim dokazom o finansijskom učešću iste.

P13: Da li važe obuke i za eZUP koje su zaposleni pohađali?

O13: Obuke o eZUP-u se takođe smatraju validnim i relevantnim za ovaj konkurs.

P12: Šta se dostavlja kao dokaz da je zaposleni pohađao obuke o dobrom upravljanju i eUpravi.

O12: Kao dokaz da je zaposleni pohađao obuke o dobrom upravljanju i eUpravi treba dostaviti potvrdu/sertifikat organizatora iste ili ukoliko ista nije izdata, neophodno je dostaviti izjavu člana tima u kojoj je tačno naveden podatak o periodu, tipu i organizatoru obuke kako bi podaci mogli da se provere.

P11: Čime se dokazuje da je JLS pružala eUsluge na relevantnom nacionalnom portal u 2019. godini?

O11: Kao dokaz da je JLS pružala eUsluge preko relevantnog nacionalnog portala u 2019. godini može se dostaviti elektronsko pismo (e-mail), kojim je takav zahtev stigao upravo preko portala.

P10: Koji se dokazi dostavljaju da je JLS aktivno koristila e-ZUP u 2019. godini?

O10: Kao dokaz aktivnog korišćenja e-ZUP-a u 2019. godini može se dostaviti generisan dokument iz e-ZUP sistema sa brojem predmeta koji su traženi i/ili dostavljeni, ili pak snimak ekrana istog gde se vide ti podaci.

P9: Da li za e-Slusanje se podrazumeva da se na sajtu opštine postavi neka vrsta aplikacije (ili tome slično) da kada je npr. javna rasprava o budžetu opštine da mogu na taj način da dostavljaju predloge i sl.?

O9: Svaki oblik elektronskog učešća građana u procesu donošenja odluka može biti predmet ove dodatne tehničke podrške. Način na koji bi se to realizovalo zavisi direktno od samog projektnog predloga, postojećih tehničkih kapaciteta i opravdanosti takve intervencije.

P8: Da li se opciona tehnčka podrška povezuje sa osnovnom tehničkom podrškom?

O8: Izbor opcione tehničke podrške ne isključuje korišćenje osnovne tehničke podrške, već predstavlja dodatak na istu.

P7: Da li može učešće da bude i veće od 20%?

O7: Učešće može da bude i veće od 20% ali ta činjenica sama po sebi ne donosi više poena u ocenjivanju predloga projekta.

P6: Da li se i Aneks 6 popunjava kao deo dokumentacije?

O6: Da, Aneks 6 se popunjava kao deo dokumentacije.

P5: Koja verzija Windowsa 10 se podrazumeva za nabavku?

O5: Minimalna preporučena verzija za nabavku je Windows 10 64-bit PRO OEM licenca.

P4: Da li možemo da se prijavimo za sve elemente podrške iz osnovnog paketa tehničke podrške?

O4: Da, ukoliko je opravdanost takve intervencije dobro objašnjena u predlogu projekta.

P3: Koji kurs se primenjuje u predlogu budžeta?

O3: U budžetu se troškovi izražavaju u USD. Proračun troška u USD može se računati po srednjem kursu Narodne banke Srbije. Prilikom potpisivanja ugovora, važiće kurs Ujedinjenih nacija. Svakako, u predugovornoj fazi, vršiće se korekcije budžeta za eventuelna odstupanja.

P2: Na kom jeziku se dostavlja dodatna dokumentacija?

O2: Dodatna dokumentacija (ponude, predračuni, ugovori, akcioni planovi, propisi, sertifikati i sl.), koja služi potvrdi navoda iz prijave predloga projekata, se dostavlja na srpskom jeziku i nije neophodno da bude prevedena na engleski.

P1: Da li mogu da se dostavljaju prijave sa “oblaka” (“clouda”)?

O1: Biće prihvatljive samo prijave koje su dostavljene u elektronskoj formi u vidu elektronskih poruka veličine do 15 MB. Moguće je poslati više elektronskih poruka, sa delovima prijave, ukoliko je prijava teža od 15 MB.